《伯兄自山中来夜话山居之胜因忆去秋省兄未及十日而别诗以志感得二十韵》
清代·吴敬梓

地本烟霞窟，兄为巢许伦。百年歌帝力，十亩乐天真。

抱阜宜营歌，还汀许结邻。绿回芳草长，黛染远峰匀。

社鼓乌江庙，灵旗牛渚津。山川馀质朴，习俗尚清淳。

野老嬉游共，村翁来往频。藤萝阴漏月，桑柘影随身。

美酒盈杯劝，良苗几棱新。饧箫花外市，牧笛雨中春。

幸免家人谪，偏馀稚子亲。摊书消永夜，高枕卧清晨。

自著潜夫论，宁辞原宪贫。昨秋过故里，留我住弥旬。

薜荔依门巷，蒹葭变水滨。圆沙知雁聚，曲港见鸥驯。

蟹簖缘溪富，鱼罾罥树均。嘉肴仍速舅，肥牡定娱宾。

愿得长相倚，须完未了因。寄声劳扰客，此是武陵人。

作者简介：吴敬梓（1701—1754年），字敏轩，一字文木，号粒民，清朝最伟大的小说家之一。汉族，安徽省全椒人。因家有“文木山房”，所以晚年自称“文木老人”，又因自家乡安徽全椒移至江苏南京秦淮河畔，故又称“秦淮寓客”（现存吴敬梓手写《兰亭序》中盖有印章：“全椒吴敬梓号粒民印”）。后卒于客中。著有《文木山房诗文集》十二卷（今存四卷）、《文木山房诗说》七卷（今存四十三则）、小说《儒林外史》。